KIRJALLINEN KYSYMYS E-0310/02 esittäjä(t): Ria Oomen-Ruijten (PPE-DE)ja Konstantinos Hatzidakis (PPE-DE) komissiolle. Piiskaniskuvamman eli niin sanotun niskan retkahdusvamman ennaltaehkäisy.



Virallinen lehti nro 205 E , 29/08/2002 s. 0111 - 0112



KIRJALLINEN KYSYMYS E-0310/02 esittäjä(t): Ria Oomen-Ruijten (PPE-DE)ja Konstantinos Hatzidakis (PPE-DE) komissiolle (11. helmikuuta 2002) Aihe: Piiskaniskuvamman eli niin sanotun niskan retkahdusvamman ennaltaehkäisy Yhteisön alueella sattuu vuosittain paljon auto-onnettomuuksia, joiden seurauksena on piiskaniskuvamma. Tämä vamma aiheuttaa usein kroonisia niskanseudun oireita, jotka johtavat usein pysyvään työkyvyttömyyteen. Näiden niskavammojen aiheuttamat yhteiskunnalliset kulut ovat yhteisössä vuosittain noin 510 miljardia euroa (lähde: Slachtoffer en samenleving, Stichting Achmea, 2001). Alankomaiden soveltavien luonnontieteiden tutkimuslaitoksen (TNO) tutkimuksen 96. OR. BV.050. O/EJ (1996) johtopäätöksien mukaan kaikki testatut autot suojaavat riittämättömästi sisätilassa istuvia matkustaja, kun auton etu- tai takaosaan törmätään. Piiskaniskuvammoja voidaan ehkäistä teknisten vaatimusten parannuksilla autojen tuotannossa. 1. Onko komissio tietoinen edellä mainitusta tutkimuksesta ja jos komissio on tietoinen, miten se aikoo hyödyntää tutkimusta, kun se valmistelee lainsäädäntöä liikenteen turvallisuudesta yhteisössä? 2. Onko komissio valmis ryhtymään toimiin ehkäistäkseen piiskaniskuvammoja ja jos se on valmis, voiko komissio ilmoittaa mihin toimiin ja millä aikataululla se aikoo niihin ryhtyä? Erkki Liikasen komission puolesta antama vastaus (21. maaliskuuta 2002) 1. Komissio on tietoinen TNO-raportista, joka laadittiin Achmea-säätiön pyynnöstä Alankomaissa. Raportin valmistumisen aikaan Alankomaiden hallitus kiinnitti komission huomion tarpeeseen parantaa yhteisön lainsäädäntöä tältä osin. Näin ollen moottoriajoneuvojen sisustusta (istuimien ja niiden kiinnityspisteiden lujuutta) koskevan jäsenvaltioiden lainsäädännön lähentämisestä 22 päivänä heinäkuuta 1974 annettua neuvoston direktiiviä 74/408/ETY(1) muutettiin merkittävästi 17 päivänä kesäkuuta 1996 annetulla komission direktiivillä 96/37/EY(2) erityisesti pääntukien osalta. Kaksi TNO-raportin tärkeimmistä suosituksista otettiin siis huomioon. 2. Ajan kuluessa kaikki asiantuntijat ovat tunnustaneet piiskaniskuvammat tärkeäksi ajoneuvojen turvallisuuskysymykseksi. Tämän vuoksi komissio päätti käynnistää tutkimusaloitteita tällä alalla osana neljättä tutkimuksen ja teknologisen kehittämisen puiteohjelmaansa. Tutkimuksia pidettiin tarpeellisina, jotta kaikista saatavilla olevista julkaisuista voitaisiin koota asianmukaista tietoa seuraavista aiheista: - biomekaanisen alan tietämystä niskavammoista; - sopivien testausnukkejen kehittäminen turvallisuuden arvioimiseksi takatörmäystilanteissa; - niskavammojen riskiä koskevat mittauskriteerit. Näitä tietoja tarvitaan uusien istuinselkänoja- ja pääntukimallien käyttöön ottamiseksi. Tutkimukset ovat edelleen käynnissä. Heti kun niiden tulokset ovat saatavilla, komissio toteuttaa asianmukaiset toimenpiteet uusien vaatimusten sisällyttämiseksi yhteisön lainsäädäntöön. (1) EYVL L 221, 12.8.1974. (2) EYVL L 186, 25.7.1996.